钦定古今图书集成/方舆汇编/职方典/第1262卷 > 《桃源洞和渊明韵》〈并序〉苏轼
## 钦定古今图书集成/方舆汇编/职方典/第1262卷 > 《桃源洞和渊明韵》〈并序〉苏轼

世传桃源事，多过其实。陶渊明所记，止言其先世避秦来此，则渔人所见，是其子孙，非避秦不死者也。又云“杀鸡作食” ，岂有仙而杀鸡者乎？旧说南阳有菊水，水甘而芳。居民三十馀家饮其水皆寿，或至百二三十岁。蜀青城山老人村有见五世孙者，道极险远，生不识盐酰，而溪中多枸杞，根如龙蛇，饮其水故寿。近岁道稍通，渐能致五味，而寿亦益衰。《桃源》盖此比也。欤使武陵太守得而至焉，则已化为争夺之场久矣。尝意天壤之间，若此者甚众，不独桃源。余在颍州，梦至一官府，人物与俗间无异，而山川清远，有足乐者。顾视堂上榜曰“仇池。” 觉而念之，仇池，武都氐故地，杨难当所保，余何为居之？明日以问客，客有赵令时德麟者曰：“公何为问此？此乃福地小有洞天之附庸也。” 杜子美盖云：“万古仇池穴，潜通小有天。神鱼人不见，福地语真传。近接西南境，长怀十九泉。何时一茅屋，送老白云边。” 他日，工部侍郎王钦臣仲至，谓余曰：“吾尝奉使过仇池，有九十九泉，万山环之，可以避世，如桃源也。”

“凡圣无异居，清浊共此世。心闲偶自见，念起忽已逝。
欲知贞一处，要使六用废。桃源信不远，藜杖可小憩。
躬耕任地力，绝学抱天艺。臂鸡有时鸣，尻驾无可税。
苓龟亦晨吸，杞狗或夜吠。耘樵得甘芳，龁啮谢炮制。
子骥虽形隔，渊明已心诣。高山不难越，浅水何足厉。
不知我仇池，高举复几岁。从来一生死，近又等痴慧。”
蒲涧安期境，罗浮稚川界。梦往从之游，神交发吾蔽。
桃花满庭下，流水在户外。却笑避秦人，有畏非真契。